
Madison

11. oktober

Madison Kelly klemte knærne tett inntil brystet. Hun fikk ikke helt grep om hva  som egentlig hadde skjedd. Så sent som i morges hadde hun skyndet seg nedover gaten i New York med en croissant og en kaffe, på vei til et møte. Nå var hun tilbake i barndomshjemmet, Vertshuset Cinnamon Spice, med et mystisk brev under puten og en storm som hamret mot vinduene.

Brevet hadde kommet den morgenen. Det var maskinskrevet og usignert, stukket inn i en slitt konvolutt som det så ut som om noen hadde hatt i lommen i ukevis. Hun hadde visst at det var viktig fra første øyeblikk.

Hun hadde åpnet brevet med skjelvende hender og en uro i magen, mens jordnære dufter av sandeltre og vanilje fløt opp fra siden og vekket et minne til live.

Madison,

Vertshuset Cinnamon Spice trenger deg.

Faren din trenger deg.

Kan du komme hjem? Bare en kort tur?

En venn

Det kunne ikke være faren hennes; han ville aldri ha bedt henne om hjelp. Og Besta, mormoren hennes, hadde ingen problemer med å si ting som de var.

Egentlig minnet det Madison om moren. Men det var umulig. Moren hadde vært borte i tre år nå.

Det var en gåte. Og Madison hadde en svakhet for gåter.

Hun hadde alltid vært glad i en god nøtt å knekke. Fikk hun et vrient kryssord, et lukket rom-mysterium eller en halvferdig oppskrift, så var hun i sitt rette element. Hjernen hennes likte orden, å løse og fikse ting. Og dermed var saken avgjort: For en mysteriumentusiast med et skarpt konkurranseinstinkt og en usunn trang til å skape orden i livet, var den gåtefulle oppfordringen rett og slett umulig å motstå. Hun slapp alt hun hadde i hendene og reiste tilbake til vertshuset.

Tilbake til Maple Falls. Tilbake til den lille byen ved innsjøen, omgitt av skogkledde fjell og full av sære fastboende. Tilbake til stedet hun hadde bestemt seg for å aldri flytte tilbake til.

Et nytt lyn lyste opp barndomsrommet hennes som et polaroidbilde. Det var som om hele Vertshuset Cinnamon Spice stønnet da tordenen fulgte og fikk vindusrutene til å riste.

Madison sa til seg selv at hun måtte ta seg sammen. Hun hadde overlevd rushtrafikken i New York, katastrofale første dater og tre ville thanksgiving-fyllekuler med romvenninnen Jo, men ingenting satte henne ut som et tordenvær i Midtvesten.

Det var ikke bare stormen som gikk inn på henne. Madison hadde hatt nervene i spenn siden hun ankom den kvelden. Vertshuset var i mye verre forfatning enn hun hadde forventet. På kontoret hadde hun funnet kvitteringer fra to år tilbake, en vannregning fra i fjor sommer og en håndskrevet lapp fra en som het Tim om å «fikse softismaskinen». Hun var ikke engang sikker på om de hadde en softismaskin.

Så hadde det ramlet ut av Besta at vertshuset stort sett sto tomt for tiden, bortsett fra paret som fortsatt bodde i ett av de tolv rommene. Det var hjerteskjærende.

Vertshuset Cinnamon Spice hadde en gang vært det perfekte stedet for en høstferie. Madisons barndomsminner var fulle av duften av morens berømte kanelboller og terrassen dekket av høstløv. Den varme spisesalen med det hvelvede taket og den knitrende ilden i peisen. Ingen som kom hit kunne unngå å føle stedets varme omfavnelse. Det var det beste stedet i verden å kose seg med en bok og en kopp kaffe i vinduet, med utsikt over de nydelige høstfargene og innsjøen utenfor.

Men nå var det tydelig at faren begynte å miste grepet, og lot det meste skure og gå. Madisons gjøremålsliste var lengre enn en fransk smaksmeny.

Men hun skulle fikse det. Det skulle hun. Hun skulle få ting på rett kjøl igjen, ansette en daglig leder og være tilbake i byen før 1. november.

Det var bare å ta ett problem om gangen. Lage en liste og holde seg til den. Madison var en kløpper på lister.

Enda et tordenbrak rystet vertshuset. Denne gangen skvatt hun så voldsomt at hun sparket det skotskrutet teppet av sengen.

Hun la armene i kors og sa strengt til seg selv: «Madison, du er en voksen kvinne. Du takler dette.»

Og det gjorde hun faktisk. Hun var en populær matskribent nå og hadde en gang skrevet om en lang anmeldelse av en Michelin-restaurant på tjue minutter, etter at redaktøren endret vinklingen i siste liten fra «kulinarisk kunst» til «trøstemat». Dette var småtteri i forhold.

Men Madison hadde vært livredd for stormer siden hun var liten. Og denne var så uventet fordi det var høst – 11. oktober. Dramatiske uvær sto vanligvis ikke på høstprogrammet i Midtvesten. Det skulle være den koseligste og fredeligste tiden på året.

Madison sank tilbake mot hodegjerdet og prøvde å roe seg ned. Hun tenkte på moren, som hadde trøstet henne akkurat der hun satt nå, og strøket henne over håret når hun hadde hatt mareritt. Moren var den eneste som visste hva hun skulle si, hvordan hun skulle roe henne ned når hjertet hennes løp løpsk.

Hun lukket øynene og trakk pusten dypt. Snart ville alt være over, både stormen og rotet på vertshuset. Da kunne hun vende tilbake til det vanlige livet sitt og være den sterke, selvsikre kvinnen hun visste hun var. Kvinnen moren hennes ville vært stolt av.

KNEKK!

Lyden av splintrende treverk skjøt gjennom huset, etterfulgt av et høyt brak. Madison kastet teppet til side og kom seg på beina. Hun trakk på seg den nærmeste genseren – en dyprød strikkegenser – over den rutete pysjamasen og tok med mobilen som lommelykt.

Madisons tykke ullsokker skled mot det polerte tregulvet da hun nådde toppen av trappen og stivnet til.

Spisesalen, favorittrommet hennes på vertshuset, vanligvis kjent for den knitrende peisen og den vakre utsikten over innsjøen, var ikke til å kjenne igjen.

Byens eldste lønnetre, som hadde vært selve symbolet på vertshusets sjarm i alle år og en viktig del av Madisons barndom, hadde blåst ned i stormen og krasjet rett inn i hjertet av huset.

Regnet strømmet inn gjennom det gapende hullet i taket og plasket ned over tregulvet og de veltede møblene under.

«Å nei, nei, nei», sa Madison for hvert skritt hun tok mens hun løp ned trappen.

Lønnetreet hadde stått i bakgrunnen på alle familiebildene deres så lenge hun kunne huske. Hun hadde posert foran det på første skoledag hvert eneste år, hvert år med en ny sløyfe som moren festet i håret hennes.

Nå var det bare ved igjen.

«Går det bra, Maddie?» lød farens stemme fra kjøkkenet, munter og altfor rolig for anledningen. Den nyeste adoptivhunden hans, valpen Cocoa, var i hælene på ham og bjeffet i mørket.

Madison snudde seg mot stemmen hans akkurat idet George kom inn i rommet med en lommelykt i den ene hånden og, uforklarlig nok, en kjeks i den andre. Den stripete pysjamasen hans var stukket ned i tøflene, og det grå håret sto vilt ut til alle kanter.

«Jøss. Det var som pokker.» Han lyste opp i taket med lommelykten.

Cocoa fortsatte å bjeffe og jage etter lommelyktstrålen, uten å bry seg om kaoset av veltede bord og knust treverk rundt dem.

«Så, så, jenta mi», sa George og løftet henne opp. Cocoa var en liten valp på litt over en kilo. Hun hadde sjokoladefarget, krøllete pels og vred vilt på seg mens hun slikket faren i ansiktet og lette etter kakesmuler.

George fortsatte å dulle med valpen mens regnet fosset inn gjennom taket. «Uff, synes du stormen er skummel? Du er ikke den eneste.» Faren nikket mot Madison og humret godt idet et nytt lyn lyste opp himmelen.

«Pappa! Taket», tryglet hun og prøvde å få Georges oppmerksomhet.

«Hm?» Han kikket opp mens han fortsatte å klø Cocoa bak ørene.

Madison gned seg i tinningene. «Dette er alvorlig.»

«Ja, selvsagt. Taket, ja. Jo da.» Han kremtet, så seg rundt og tok en ny bit av kjeksen.

Madison hentet tørkepapiret bak resepsjonsskranken og begynte å tørke, men det var håpløst. Sokkene hennes ble søkkvåte på få minutter.

«Unnskyld meg, men burde du ikke være litt mer stressa?» sa hun til faren.

«Tja, det hjelper jo ikke å få panikk. Det har aldri reparert et tak.»

Madison motsto trangen til å slenge armene i været i ren frustrasjon.

«Hva er klokken?» spurte hun høyt før hun kastet et blikk på telefonen. «Sju minutter over to. Strålende.» Hun pustet tungt ut. «Ok, det går bra. Jeg skal finne en presenning og en bøtte …»

George avbrøt henne. «Ikke tenk på det, vennen min. Det er ikke så farlig», la han til og viftet med hånden som om det bare var snakk om et løst dørhåndtak.

«Ikke så farlig? Pappa! Halve taket er borte!»

Han nikket. «Jeg har en kar som fikser det.»

«Har du en … kar?»

«Jepp. Flink er han også.» Han vippet tilbake på hælene og så ganske fornøyd ut med seg selv. «Telefonlinjene er nede. Jeg stikker og henter ham.»

«Hente ham? Nå?» Madison tok tak i armen hans da han strakte seg etter frakken. «Pappa, det er midt på natten. I en storm!»

«Bli her og hold fortet så lenge», sa han og rakte Cocoa til henne. «Stormen er snart over. Stol på meg. Hvis bestemoren din våkner før jeg er tilbake, men det tviler jeg på at hun gjør, si at jeg tar meg av det.» Og med det klappet han Madison på skulderen og gikk ut døren, fortsatt i pysjamas, mens Madison ble stående igjen i et kaos av vått løv og knust gips.

Madison stønnet høyt og lukket øynene, noe som bare gjorde det lettere å høre regnet som sildret ned fra taket. Cocoa klynket i armene hennes.

«Unnskyld, lille venn. Jeg føler meg bare litt overveldet.» Hun holdt Cocoa tett inntil brystet og kysset valpen på hodet. «Så jeg forstår godt at du også er det.»

Madison tvang tilbake tårene  og trakk pusten dypt. Hun kunne ikke bare stå der og vente.

«Ok. Dette går bra.» Hun hvilte kinnet mot Cocoas myke pels for å få et siste øyeblikk av trøst, så krysset hun gangen til kontoret på baksiden av vertshuset og la valpen forsiktig ned i kassen sin før hun tullet henne inn i et fleeceteppe.

I lobbyen fant Madison en gammel regnjakke i klesskapet; den var stiv og gul og hadde sett bedre dager, i likhet med resten av farens garderobe. Under den sto et par gjørmete støvler, og hun bar dem bort til bakdøren. Faren hennes hadde rett. Stormen var i ferd med å gi seg, men regnet øste fortsatt ned i strie strømmer.

«Ok, litt regn har aldri drept noen», sa hun for å peppe seg opp idet hun gikk ut.

I samme øyeblikk blåste vinden hetten av hodet, og regnet pisket henne i ansiktet. Madison bøyde hodet og prøvde å trekke hetten på igjen, men det nyttet ikke, så i stedet for å slåss med regnjakken løp hun mot skuret som sto bakerst på eiendommen.

I likhet med resten av vertshuset var skuret langt forbi sine glansdager. Den hvite kledningen skulle egentlig stå i stil til vertshuset, men malingen skallet av, og hengslene var så godt som rustet fast.

Madison var klissvåt i håret da hun endelig fikk opp døren. Den jamret høyt, som et spøkelse i natten.

«Jepp», mumlet Madison. «Det er ingen tvil om at det spøker her.»

Hun rynket på nesen da hun trådte inn i det rå og fuktige rommet. «Herlig.»

Skuret luktet gammelt treverk, rustent metall og motorolje. Mobillommelykten lyste opp et utvalg glemte verktøy, hyller fulle av spindelvev og esker som sto tilfeldig stablet opp i et hjørne. Madison hutret og trakk regnjakken tettere rundt seg, som om den kunne beskytte henne mot hva enn som kunne finne på å krype frem bak en verktøykasse.

«Ok», hvisket hun og kikket  seg rundt. «Vi leter etter en bøtte og en presenning. Helst ikke full av edderkopper.» Madison var nesten like redd for edderkopper som hun var for uvær.

Konsentrer deg, Madison. Hun lette gjennom skrotet så raskt som mulig. Denne typen rot var det verste hun visste. Ingen merkelapper. Ingen orden. Ingen logikk.

Men morens gamle små spader var der de alltid hadde vært, pent hengt opp på krokene over hyllen. Det lille glimtet av orden fikk det til å verke i brystet.

«Jeg skulle ha kommet hjem tidligere», hvisket hun.

Men det hadde hun ikke gjort, og nå var vertshuset i ferd med å falle fra hverandre.

Hun ristet på hodet. Dette var ikke øyeblikket for å velte seg i selvmedlidenhet. Hun hadde et tak å fikse.

«Der, ja», sa hun og strakte seg etter en bøtte. «Har deg.» Hun hadde hånden på bøtta da hun hørte det – fottrinn. Hun stivnet til. Det var ikke til å ta feil av. Noen nærmet seg bak henne.

Madison slo raskt av mobillommelykten, og det ble bekmørkt i skuret. Hun satte fra seg telefonen og famlet etter et våpen. Det hadde vært lettere med lyset på, men hun ville ikke at morderen skulle vite hvor hun gjemte seg.

Det var nok ikke en morder. Sannsynligvis ikke, i hvert fall. Hyggelige folk fra Midtvesten pleide ikke å drepe folk i et skur midt på natten.

Men det pleide heller ikke å storme om høsten.

Madison grep tak i en rusten liten spade fra krokene over henne. Den var velbrukt og sløv, men bedre enn ingenting.

Døren knirket opp, og Madison holdt spaden opp foran seg, klar til å hogge til. Hun ba innstendig om at hun slapp å bruke den, men må du, så må du.

Hun ble møtt av et blendende, skarpt lys.

«Maddie? Hva pokker? Er du tilbake?» Mannens stemme var lav og grov.

Madison snublet bakover, og spaden klapret i gulvet.

«Zach?» hvisket hun. Magen knøt seg, og hjertet slo fortere.

Han kom nærmere, og lommelykten hans fanget opp regnet som dryppet fra det lyse håret og flanellsskjorten. Holdningen hans var like stødig og trygg som hun husket.

Det var ham.

Eksen hennes, hennes første kjærlighet, hennes tidligere bestevenn.

Han så på en eller annen måte høyere ut. Bredere. Buksen klistret seg til beina på en måte som gjorde henne tørr i halsen. Øynene hans – dype og nøttebrune – hadde et uttrykk hun ikke helt klarte å tyde.

Forferdet? Irritert? Begge deler?

Regnet økte i styrke og trommet mot taket på skuret mens pulsen hamret i ørene hennes. Zach rynket pannen, uten å vike med blikket, og spenningen mellom dem ble stadig sterkere. Øynene hans dvelte ved henne, søkende, sultne.

I et langt øyeblikk sto de bare der, som to spøkelser fra fortiden. Madison følte en intens trang til å gå helt bort til ham. Hun holdt pusten, og en merkelig sitring bølget gjennom kroppen.

Zach holdt blikket hennes med et lurt glimt i øynene, og hjertet hennes hoppet over et slag. Hun gravde neglene ned i håndflatene og tvang seg selv til å ta seg sammen.

Hun måtte ikke la minnene ta overhånd. Hun måtte ikke slippe følelsene til. Hun var ikke den samme jenta som hadde forlatt Maple Falls for så mange år siden.

Og likevel kjente hun den – en magnetisk dragning dypt i brystet.

En brennende følelse.

Som om hun var en møll som ble trukket mot ilden.

Zach

Zach hadde ikke ventet at hun skulle være her.

Ikke nå.

Ikke etter så lang tid.

Men der sto hun foran ham i skuret, som om hun hadde trådt rett ut av en halvglemt drøm. Og hva var det hun hadde hatt i hånden? Hun hadde sett kampklar ut.

I et øyeblikk klarte han ikke å gjøre noe annet enn å stirre. Å se henne igjen traff ham som et slag i magen. Det var seks år siden hun hadde forlatt Maple Falls, seks år siden hun hadde forsvunnet ut av livet hans uten å se seg tilbake. Og nå sto hun her i skuret som om det skulle vært i går.

Ett blikk på Madison Kelly og han var tjueen igjen, med bankende hjerte og hender som klødde etter å ta på henne. Han hatet det.

Han hatet at det flammende håret hennes var enda mer slående nå, et virvar av fuktige krøller som falt nedover skuldrene. Han hatet at de klare, grønne øynene, store av forbauselse, fortsatt hadde makt til å vippe ham av pinnen. Og mest av alt hatet han at kroppen hans øyeblikkelig husket hver eneste kurve, hver myke latter, hvert eneste øyeblikk de hadde delt.

«Hva gjør du her?» Stemmen hans kom hardere ut enn han hadde tenkt, men han brydde seg ikke. Han hadde ikke råd til å bry seg.

«Jeg …» stammet Madison, tydelig forfjamset.

Bra. La henne føle seg ute av balanse. Hun hadde alltid hatt en evne til å gjøre ham nervøs på en måte ingen andre kunne.

«Jeg ser etter en presenning og en bøtte», sa hun til slutt, med skarpere stemme.

Selvfølgelig gjorde hun det. Synd at en presenning og en bøtte ikke ville hjelpe stort. Det var ingen vits i å si det til henne, med mindre han ville ha en krangel.

«Hva gjør du her?» spurte hun, som om det ikke var opplagt.

«Faren din hentet meg.» Zach lente seg mot dørkarmen. «Han sa det var krise.» Zach hadde da tenkt at det måtte være sant. George var ikke den som ba om hjelp; han var veldig lik datteren sin på det punktet.

Det spilte ingen rolle at det var midt på natten og uværet raste. Zach hadde kommet med en gang. Å hjelpe folk var det han gjorde, det han alltid hadde gjort. Han var en dyktig byggmester med eget firma, og han brydde seg om denne byen og menneskene som bodde i den.

Mer enn Madison noen gang hadde gjort.

Madison strøk en våt hårlokk bort fra ansiktet. «Ok, men jeg trodde ikke han ville gå til deg.»

«Nei vel.» Zach smalnet øynene. «Men det er det jeg gjør. Jeg stiller opp for folk når de trenger meg.»

Han kunne ikke unngå å legge merke til det sårede uttrykket som flakket over ansiktet hennes før hun rakk å skjule det. Bra. Hun hadde forlatt Maple Falls og aldri sett seg tilbake. Hun fikk ikke lov til å late som om hun var overrasket over at han stilte opp når hun ikke hadde gjort det.

«Zach, gutten min!» lød Georges vennlige stemme utenfra og brøt spenningen. Så dukket faren til Madison opp et øyeblikk senere med dryppende vått hår og et håndkle i hendene. «Gjett hvem som er hjemme igjen? Jeg glemte å nevne det.» Han humret. «Er det ikke flott?» sa han og tørket håret med et smil om munnen.

Zach kastet et blikk på Madison. «Jo, flott», gjentok han tonløst.

«Bare på besøk», presiserte Madison.

«Enda bedre», mumlet Zach lavt. Men han kunne se på Madisons olme blikk at hun hadde hørt ham.

«Vel, jeg får vel gå og sette på kjelen», sa faren hennes og trakk seg tilbake ut i natten. «Så kan dere to oppdatere hverandre!»

Zach så ham gå og snudde seg mot Madison igjen. Hun sto rakrygget og stirret på ham som om han var kilden til alle problemene hennes.

«Du trengte ikke å komme løpende midt på natten», sa hun til slutt, i en defensiv tone. «Du har sikkert bedre ting å ta deg til.»

Zach ristet bare på hodet. Madison forsto ikke, og kom aldri til å gjøre det.

«Hva skal det bety?» Madison la armene i kors og så enda mer defensiv ut.

Zach ignorerte henne og kikket tilbake mot vertshuset. «Hør, jeg har en jobb å gjøre. Jo fortere jeg kommer i gang, jo fortere kan jeg dra.»

Madison strammet kjeven. «Det blir ikke nødvendig.»

Han hevet øyenbrynene. «Unnskyld meg?»

«Jeg har alt under kontroll», sa hun. «Jeg skal ta meg av det.»

Zach trakk pusten langsomt for ikke å le høyt. Heller enn å ta imot hans hjelp ville Madison  ta seg av et sammenrast tak selv, uten annet enn en bøtte og en presenning.

Utrolig.

Han la armene i kors. «Jaså? Og hvordan har du tenkt å gjøre det?»

«Jeg skal hyre noen», snerret hun. «Det finnes andre håndverkere i denne byen enn deg, Zach.»

Ikke veldig gode, tenkte Zach. Men han sa det ikke.

Madison løftet haken trassig, før hun snudde på hælen med surklende støvler og marsjerte forbi ham mot vertshuset.

Zach hatet å innrømme det, men han trengte et par sekunder for å summe seg. Det var så mye elektrisitet i luften, og ikke bare på grunn av stormen. Spenningen mellom dem gnistret. Han lente seg mot dørkarmen og masserte tinningen med tommelen, mens han prøvde å forstå hva som foregikk. Prøvde å få henne ut av hodet.

Maddie.

Han kunne umulig ha forventet det, måten hun hadde dukket opp på i kveld, slik hun så ofte gjorde i drømmene hans. Han fikk øye på en rusten, gammel spade på bakken og skjønte at det var den hun hadde holdt i hånden, klar til å forsvare seg mot en inntrenger. Han begynte nesten å le da han husket hvor sta hun kunne være, hvordan hun aldri vek tilbake for en utfordring.

Og hva var det hun hadde hatt på seg? Zach ristet på hodet og trakk på smilebåndet. Han så henne for seg der hun hadde stått, i flanellspysjbuksen og den røde genseren som krasjet fullstendig med den gule, åpne regnjakken. Det var så typisk Maddie – tilfeldig sammenrasket, småkaotisk, og likevel fungerte det på et vis.

Zach hadde glemt hvordan håret hennes falt ned i ansiktet hennes når hun lo. Hvordan øynene kunne glitre skøyeraktig i det ene øyeblikket og brenne av intensitet i det neste. I natt hadde håret hennes vært fuktig og øynene fulle av irritasjon – og et glimt av noe dypere, som han ikke ville tenke på.

Zach pustet langsomt ut. Hvordan kunne følelsene hans fremdeles være så nakne etter alle disse årene? Det var som om de ikke hadde mistet noe av sin intensitet. Om noe hadde de vokst seg enda sterkere.

I et kort øyeblikk vurderte han å løpe etter henne, men hva skulle han ha sagt? Han ristet på hodet. Det ville være å be om trøbbel.

Zach kjente seg selv for godt. Den makten Maddie hadde over ham, selv nå, var farlig. Han hadde senket garden en gang før og fulgt hjertet i stedet for hodet. Da alt hadde rast sammen mellom dem, hadde det nesten tatt knekken på ham.

Han kikket tilbake på vertshuset. En lommelykt lyste i vinduet. Det kunne bare være Maddie som gikk rundt og mumlet for seg selv mens hun prøvde å ordne opp. Det var slik hun var, kastet seg hodestups ut i ting og prøvde å gjøre alt alene.

Han måtte slutte å tenke på henne.

Han bet kjevene sammen og lukket øynene. Men Madisons smaragdgrønne øyne var som brent fast bak øyelokkene.

De trakk ham inn, som den mørkeste magi.

Madison

Madison lå våken på soverommet sitt. Stormen utenfor hadde lagt seg, men inni henne brygget det opp til en ny.

Zach.

Hun kunne ikke fatte hvor irriterende han fortsatt var. Måten han sa navnet hennes på – Maddie – med den lave, rolige stemmen sin. En blanding av fløyel og lær, hard og myk på samme tid, akkurat slik han hadde vært som elsker.

Hva?! Hvor kom det fra?

Madison stønnet. Dette var helt på jordet. Zach burde ikke lenger ha hatt noen makt over henne, og likevel var klokken snart fire om morgenen, og hun var fortsatt lys våken.

Madison var fast bestemt på å få et par timers søvn til, hvis ikke ville hun måtte drikke kaffe hele dagen. Ikke at hun ikke alltid gjorde det, men man burde ikke drikke mer enn seks kopper om dagen – det hadde hun i hvert fall hørt.

Hun var ikke sikker på når virkeligheten sluttet og fantasien begynte. Men i det ene øyeblikket stirret hun opp i taket på soverommet sitt, og i det neste var hun hensatt til en annen tid.

Et annet sted …

Hun befant seg i den gamle bryllupshytta nede ved innsjøen, som  lå på vertshusets eiendom, men et stykke unna hovedhuset, og som var reservert for nygifte par eller bare par som ønsket litt mer privatliv. Zach og Madison hadde benyttet seg av hytta mange ganger i begynnelsen av tjueårene, før alt forandret seg.

Men det spilte ingen rolle. Ikke nå, ikke i denne fantasien.

Bryllupshytta, med eikegulvet og tømmerveggene. Ilden i peisen fylte rommet med en myk, drømmende glød. Utenfor falt et lett regn, men her inne var det varmt og tørt.

Zach sto på den andre siden av rommet, lent mot dørkarmen og med armene i kors over det flanellkledde brystet. Men denne gangen var ikke skjorten hans gjennomvåt og fastklistret til huden. Den var åpen helt ned, som for å vise frem de latterlig veldefinerte magemusklene hans.

Hun kjente at hun beveget seg mot ham i drømmen, barbeint, kun iført den dyprøde favorittgenseren sin og svart truse. Blikket hans falt ned og ble mørkere mens det fulgte beina hennes helt ned til føttene og opp igjen.

«Du kom tilbake», sa han med lav og hes stemme.

«Jeg klarte ikke å holde meg borte», svarte hun.

Zach strakte ut hånden og trakk henne til seg, med den ene hånden rundt livet hennes mens den andre gled oppover det nakne låret. Berøringen hans var varm, elektrisk og verkende velkjent.

«Du har alltid visst hvordan du skal drive meg til vanvidd», sa han.

«Gjør jeg fortsatt det?» hvisket hun.

Svaret hans var et kyss. Det var langsomt, dypt og altoppslukende. Det var et kyss som tok pusten fra henne.

Zach avbrøt kysset akkurat lenge nok til å løfte henne opp etter hoftene og sette henne ned på kanten av kjøkkenbordet.

Det gamle treverket var kjølig under lårene hennes, men Zachs hender var varme mens de gled opp under genseren hennes. Fingrene var ru av hard hud, men følte seg frem med en forsiktighet hun ikke hadde forventet.

«Tenker du fortsatt på meg?» spurte han nesten hviskende.

«Hele tiden», innrømmet hun, med tykk stemme.

Han kysset henne igjen, så trakk han langsomt genseren over hodet hennes. Hun satt naken foran ham, varm i ansiktet, og skalv allerede over hele kroppen. Varmen i blikket hans brant mot huden.

«Så vakker du er», mumlet han, som om det var en hemmelighet.

Munnen hans fant halsen hennes, så brystene, med søkende tunge og ertende lepper. Hun lente seg mot ham og gispet mens hendene grep bordkanten.

Han kysset henne nedover magen, før han knelte mellom beina hennes og dro ned trusa.

Så var fingrene hans der – først bare én, så to, langsomme og målbevisste.

«Ikke stopp», tryglet hun.

Nå kysset han innsiden av det ene låret, så det andre. Leppene hans møtte fingrene der hun verket etter å kjenne dem, og munnen hans elsket med henne som om han aldri kunne få smake nok …

En lyd brøt gjennom drømmen og rykket henne tilbake til virkeligheten.

Cocoa bjeffet i naborommet.

Zach og tømmerhytta var bare en drøm. Det samme var den intense orgasmen som hadde vært på vei. Madison lå alene på ryggen på barndomsrommet sitt, viklet inn i altfor mange tepper, og følte seg fullstendig ydmyket. Som om noen hadde kastet en bøtte med kaldt vann over henne.

«Herregud», hvisket hun og slo en hånd over ansiktet. Kroppen hennes pulserte fortsatt av frustrasjon over den avbrutte fantasien, og huden brant fra topp til tå.

Madison satte seg opp, dro lakenet høyere opp og stirret opp i taket.

Hva pokker?

Det var mange år siden hun hadde sett eksen sin. Og likevel hadde hun nettopp hatt tidenes mest levende våte drøm om ham den aller første natten hun var tilbake.

Hun hadde ikke engang kunnet fullføre drømmen, selv om det sikkert bare var bra.

Men den hadde gjort henne mer frustrert enn hun noen gang hadde vært i hele sitt liv.

Hun stønnet. Høyt.

Hvordan skulle hun komme seg gjennom de neste tre ukene?

